Blokader skal opløses De ulovlige blokader af landets trafikknudepunkter skal ophæves hurtigst muligt. Det er meldingen fra en række transportorganisationer og fagforeningen 3F efter et hastemøde mandag eftermiddag i Justitsministeriet om de utilfredse chaufførers aktioner i protest mod køre-hviletidsreglerne. Enighed om at tage afstand fra blokader Ifølge direktør i arbejdsgiverorganisationen HTS's godsafdeling, Michael Svane, blev organisationerne enige om at tage skarpt afstand fra blokaden af godstrafikken landet over - og opfordrer til, at den indstilles hurtigst muligt. Dialog fortsætter Han understreger, at den dialog, der har været med ministeriet om reglerne, fortsætter med henblik på en evalueringsrapport om problemerne ved årsskiftet. Og organisationerne opfordrer til, at såvel medlemmer som ikke-medlemmer indsender eventuelle konkrete eksempler på, hvordan reglerne i praksis har virket, så det kan indgå i evalueringen. Op til politiet at opløse blokader Samtidig understreger han, at det nu er op til politiet at vurdere, hvordan blokaderne i givet fald skal opløses. - Men vi har opfordret vores medlemmer til at fjerne deres vogne fra blokadeområderne, siger Michael Svane til Ritzau. På mødet deltog ud over 3F og HTS blandt andet Danske Speditører, Landbrugsraadet, Benzin- og Oliebranchens Arbejdsgiverforening. /ritzau/

Opsummering:
Transportorganisationerne og 3F opfordrer til, at de ulovlige chaufførblokader ophæves hurtigst muligt. Samtidig fortsætter parterne med at evaluere reglerne.